b'\n_START_ARTICLE_\nTigilin piiri\n_START_PARAGRAPH_\nTigilin piiri (ven. \xd0\xa2\xd0\xb8\xd0\xb3\xd0\xb8\xcc\x81\xd0\xbb\xd1\x8c\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Tigilski raion) on kunnallinen itsehallintoalue Kamt\xc5\xa1atkan aluepiirin Korjakian piirikunnassa Ven\xc3\xa4j\xc3\xa4ll\xc3\xa4. Vuonna 1926 perustetun piirin pinta-ala on 63\xc2\xa0500 neli\xc3\xb6kilometri\xc3\xa4. Asukkaita on 4\xc2\xa0700 henke\xc3\xa4 (vuonna 2009, ilman Palanaa)._NEWLINE_Tigilin piiri sijaitsee Kamt\xc5\xa1atkan niemimaan luoteisrannalla. Koillisessa se rajoittuu Karagan, id\xc3\xa4ss\xc3\xa4 Ust-Kamt\xc5\xa1atskin, kaakossa Bystrajan ja lounaassa Sobolevon piireihin sek\xc3\xa4 l\xc3\xa4nness\xc3\xa4 Ohotanmereen._NEWLINE_Piiriin kuuluu 7 kyl\xc3\xa4\xc3\xa4 (maalaiskuntaa): Hairjuzovo, Kovran, Lesnaja, Sedanka, Tigil, Ust-Hairjuzovo ja Vojampolka. Hallinnollinen keskus on Tigilin kyl\xc3\xa4. Piirin sis\xc3\xa4ll\xc3\xa4 sijaitseva Palanan kaupunkimainen taajama muodostaa nykyisin erillisen kaupunkipiirikunnan._NEWLINE_Neuvostoliiton hajoamisen j\xc3\xa4lkeen piirin v\xc3\xa4kiluku on v\xc3\xa4hentynyt puolella. Pohjoiset alkuper\xc3\xa4iskansat korjakit ja itelmeenit muodostavat noin 44\xc2\xa0% v\xc3\xa4est\xc3\xb6st\xc3\xa4 (vuonna 2007)._NEWLINE_Talous perustuu kalastukseen ja kalateollisuuteen. Lis\xc3\xa4ksi harjoitetaan poronhoitoa, mets\xc3\xa4styst\xc3\xa4 ja ker\xc3\xa4ilytaloutta. Piirin taloudellinen tilanne on heikko ja varsinkin alkuper\xc3\xa4isv\xc3\xa4est\xc3\xb6n elintaso alhainen._NEWLINE_Paikallislehten\xc3\xa4 ilmestyy Panorama. Tigiliss\xc3\xa4 toimii kotiseutumuseo.'